
DEBBIE MACOMBER

Jul i Blossom Street

OVERSATT AV Mona Berge

Minisere: Blossom Street


Kjære venner!

Fra det aller første året Wayne og jeg var gift, har jeg skrevet julebrev. Responsen på de første familiebrevene oppmuntret meg til å gjøre et forsøk på å skrive en bok, så til en viss grad er julebrevene mine ansvarlig for boken du nå holder i hånden. Heltinnen min, Katherine O’Connor, bedre kjent som K.O., opplever sin egen åpenbaring. Det er på grunn av et julebrev hun skriver at hun først møter helten vår, Wynn Jeffries. Er det et sammentreff, eller er det …   skjebnen?

 

Apropos sammentreff …   Min forfattervenninne Katherine Stone (enda en Katherine!) og jeg samarbeidet med Hearts Divided, en antologi. Helten i hennes siste bok, Caroline’s Journal, heter Jeffrey Wynn …   og min helt i denne boken heter Wynn Jeffries. Et sammentreff eller bare to hjerner som tenker likt? Kanskje det bare er et bevis på at vi begge liker å ta en tur til Las Vegas iblant, der det nye Wynn Kasino åpnet for et par år siden.

 

Det er blitt en tradisjon at jeg skriver en romantisk komedie til jul. Jeg vil gi dere, leserne mine, en grunn til å le mens dere nyter høytiden. Så len dere tilbake, slapp av med en kopp te (eller gløgg!), les og bli forelsket på nytt igjen. Ingenting vil glede meg mer enn å vite at Christmas Letters fikk dere til å smile og humre.

 

God jul!

 

Debbie Macomber

 

P.S. Besøk gjerne min hjemmeside www.debbiemacomber.com


Til Katherine Orr

bedre kjent som K.O.

for hennes oppmuntring og støtte gjennom årene


Prolog

Zelda O’Connor Davidson

76 Orchard Avenue

Seattle, Washington

Julen 2006

 

Kjære familie og venner.

God jul til dere alle!

Jeg sier det like godt med det samme – dette julebrevet vil ikke bli like flott som fjorårets. Søsteren min, Katherine (som dere kanskje kjenner bedre som K.O.), skrev det for meg, men ironisk nok har hun ikke tid til å skrive i år. Det er ironisk, fordi nettopp det brevet ble så populært at hun kunne sette i gang med en liten bigeskjeft: å skrive julebrev for andre mennesker! (Hun tilbød seg selvfølgelig å skrive for meg, men jeg vet at hun har fullt opp med å jobbe med de medisinske transkripsjonene, søke på jobber og skrive julebrev, så tiden strekker ikke til.)

Men nå gjør jeg et forsøk. Tvillingene, Zoe og Zara, har nylig fylt fem år. De gleder seg til å begynne på førskolen i september. Det er vanskelig å fatte at småjentene våre er blitt så store at de snart skal begynne på skolen! Men de holder seg selv (og oss) travelt opptatt hele tiden. Det samme gjelder for kjæledyrene – spesielt hundene, to yorkshireterriere ved navn Zero og Zorro.

Jeg er fremdeles hjemmeværende, og Zach jobber fremdeles som dataprogrammerer. Dette årets store nyhet, som jeg vil dele med dere alle, dreier seg om en vidunderlig bok jeg har lest. Den forandret familiens liv. Tittelen på boken er The Free Child, og den er skrevet av psykolog Wynn Jeffries. Søsteren min snøfter av dette, men mr Jeffries er av den oppfatning at barn kan sette sine egne grenser. Han mener også at vi som foreldre ikke burde belaste dem med fantasier og oppdiktede figurer som for eksempel julenissen. Barn er fullt ut i stand til å akseptere virkeligheten som den er, sier han, og det er jeg enig i! (Se side 146 i The Free Child.)

Så denne julen vil bli en ny og annerledes opplevelse for oss, en jul der familien står i fokus, ikke fantasiene.

Zach og jentene og jeg ønsker dere alle god jul. Og husk at et fritt barn er et lykkelig barn (se side 16).

 

Kjærlig hilsen

Zelda, Zach, Zoe og Zara

(og en logrende hilsen frå Zero & Zorro)


1

Det var ham. Katherine O’Connor, bedre kjent som K.O., var nesten helt sikker. Hun stirret med mysende blikk. Han så ut som mannen på smussomslaget på den latterlige boken, den som søsteren hennes betraktet som en bibel når det gjaldt barneoppdragelse. Folk så selvfølgelig egentlig ikke ut som de gjorde på PR-fotografier i virkeligheten. Og hun hadde ikke vært klar over at den godeste Wynn Jeffries kom fra Seattle. Dessuten kunne hun ikke begripe hva han hadde å gjøre i Blossom Street.

Hun hadde aldri møtt ham, men hun næret en sterk mistro til ham og mislikte ham like sterkt. Det var på grunn av mr Jeffries at hun var blitt bannlyst fra en bokhandel i nærheten. Hun hadde hatt en liten uoverensstemmelse med innehaveren når det gjaldt Wynns bok. Vedkommende var tydeligvis en venn av ham, for hun hadde forsvart ham med nebb og klør og hadde praktisk talt kastet K.O. ut av butikken. Hun hadde til og med sagt at K.O. fikk kjøpe bøkene sine andre steder i fremtiden, noe som virket temmelig ekstremt.

– K.O., mumlet Bill Mulcahy og brøt inn i tankene hennes. De satt overfor hverandre på den franske kafeen, som var fullpakket av lunsjgjester. Folk sto i kø for å kjøpe kaffe, og en annen kø hadde dannet seg foran disken med bakervarer. – Fikk du med deg alt det? spurte han.

– Ja da, sa K.O. og rettet oppmerksomheten mot ham igjen. – Unnskyld meg, jeg syntes jeg så en jeg kjenner. Å, hva gjorde hun ikke for litt ekstra inntekter til jul. Ett vittig julebrev skrevet på søsterens vegne, og plutselig var K.O. den mest ettertraktede kvinnen på svogerens kontor. Alle ville at hun skulle skrive julebrevene deres. Hun var blitt temmelig sjokkert over å se hvor mye de var villige til å betale for det også. Bill Mulcahy var den tredje hun hadde et møte med denne uken, og brevet hans var så absolutt det mest kompliserte hittil. Leno, eller Letterman, ville ha fått problemer med å finne noe morsomt å si om denne mannens liv.

– Jeg vet ikke hva du har tenkt å skrive, fortsatte Bill. – Det har vært et spesielt dårlig år. Som jeg forklarte tidligere, sitter sønnen min innelåst på en ungdomsanstalt, datteren min bor sammen med den slasken av en kjæreste hun har, og nå er hun gravid også. Et bryllup kommer selvfølgelig ikke på tale.

– Det er litt av en utfordring, samtykket K.O. Hun sperret opp øynene og stirret igjen på mannen som sto i den lange køen foran kassen. Det var ham; nå var hun helt overbevist om det. Den ikke ukjente psykologen var – for å si det mildt – splitter, pine gal. Han var en barnepsykolog som hadde skrevet en bok kalt The Free Child. Boken hadde ført til en ny trend innen barneoppdragelse.

Selv var K.O. singel og barnløs. Den eneste erfaringen hun hadde når det gjaldt barneoppdragelse, var samværet med sine to eneggete tvillingnieser, som hun forgudet. Iallfall inntil nylig. Femåringene hadde over natten forvandlet seg til små uhyrer fordi søsteren hennes hadde begynt å følge reglene som ble fremsatt i Jeffries bok.

– Min kone, sa Bill, – er på randen av nervesammenbrudd.

K.O. hadde medfølelse med den stakkars kvinnen – og mannen hennes.

– Vi har skrevet julebrev i årevis, og selv om livet ikke var like perfekt som vi – vel, som vi fremstilte det …   Han lot resten av setningen bli hengende i luften.

– Dere tegnet et bilde av den perfekte familie.

– Ja. Bill kremtet og sendte henne et svakt smil. – Patti, det er min kone, valgte å gi en mer …   rosenrød fremstilling av virkeligheten, om jeg kan kalle det det. Han sukket tungt. – Vi la aldri ved familiebilder, og hvis du hadde møtt sønnen min, ville du ha forstått hvorfor. Alle som ser Mason, ser umiddelbart at han ikke er mors beste barn, for å si det sånn. Han sukket igjen og ristet trist på hodet. – Mason har en forkjærlighet for piercinger, la han til. – Han har ringer i øyenbrynene, nesen, leppene, tungen, brystvortene …

K.O. stanset ham før han fikk sagt noe mer. – Jeg skjønner.

– Det gjør du sannsynligvis ikke, men det er like greit. Å, ja, og så har han farget håret grønt.

– Grønt?

– Det står rett opp i pigger også, og så bruker han …   han bruker maling. Bill senket stemmen.

K.O. var sikker på at hun hadde hørt feil. – Hva sa du?

– Mason kaller det ikke maling. Det er en slags sminke som han smører i ansiktet. Jeg hadde aldri forestilt meg at sønnen min ville komme til å rote rundt i sminkesakene til moren sin en dag.

– Nei, det høres unektelig litt merkelig ut, mumlet K.O.

– Jeg husker ikke nøyaktig hva disse svarte flekkene under øynene og på kinnene skal være godt for, sa Bill. – For meg ser han ut som en tenåringssoldat.

Jo, dette brevet kom virkelig til å bli en utfordring. – Har du overveid å hoppe over julebrevet i år? spurte K.O. håpefullt.

– Ja, jeg skulle gjerne ha gjort det, men som jeg sa, så er Pattis mentale helse ganske skjør for tiden. Hun påstår at folk allerede spør etter det årlige brevet fra oss. Hun er redd for at hvis vi ikke sender det slik vi alltid gjør, så vil alle forstå at vi er et par ynkelige foreldre. Skuldrene hans lutet fremover. – Med andre ord; vi har sviktet barna våre.

– Jeg synes ikke nødvendigvis at dere har sviktet dem, forsikret K.O. – De fleste tenåringer gjennomgår en opprørsk periode.

– Gjorde du?

– Å, ja da.

– Tok du noen piercinger?

– Tja, jeg tok hull i ørene …

– Det er ikke det samme. Han kikket på øreringene hennes under det glatte, lyse håret som hun hadde trukket tilbake i en løs hestehale. – Og du har bare én ring i hvert øre – ikke åtte eller ti sånn som sønnen min, sa han, som om han var tilfreds med at han hadde sine ord i behold. – Så da skriver du julebrevet vårt og glatter over det verste som har skjedd dette året?

K.O. ble mindre og mindre sikker på om hun kom til å klare dette oppdraget. – Jeg vet ikke om jeg er den rette personen, sa hun nølende. Hvordan i all verden skulle hun klare å skrive noe positivt om et så katastrofalt år? Dessuten var det meningen at denne bijobben skulle være morsom, ikke hardt arbeid. Det hadde begynt som en tjeneste for søsteren, og plutselig sto hun i startgropen til en ny karriere. Før eller senere måtte hun si stopp – kanskje tidligere enn hun hadde tenkt seg.

Klienten hennes skiftet stilling i stolen. – Jeg kan betale det dobbelte av det du vanligvis krever.

K.O. rettet seg opp i stolen. Dobbelt. Han sa at han ville betale dobbelt honorar? – Er det greit at jeg bruker fire dager? spurte hun. Greit, så kunne hun kjøpes. Hun fant frem avtaleboken, sjekket timeplanen og avtalte et tidspunkt for deres neste møte.

– Jeg gir deg halvparten nå og halvparten når det er ferdig.

Det virket rimelig. Hun var ikke den som satte stoltheten i høysetet, så hun holdt frem hånden mens han trakk tre femtidollarsedler frem fra lommeboken. Det føltes godt å klemme fingrene rundt sedlene.

– Da møtes vi på fredag, da, sa Bill og bøyde seg etter stresskofferten. Så tok han med seg pappkruset med kaffe latte og gikk ut av kafeen.

K.O. så ut gjennom de julepyntede vinduene og så at det hadde begynt å snø igjen. Dette var den kaldeste desembermåneden i manns minne. Seattle hadde som regel et ganske mildt klima, men nå hadde temperaturen ligget godt under frysepunktet i ti dager i strekk. Her merket de ikke stort til den mye omtalte globale oppvarmingen. Hun hadde iallfall ikke sett noe bevis for det i Seattle.

Hun kikket på køen. Wynn Jeffries var kommet frem til disken og kjøpt kaffe. Etter å ha helt oppi melk og sukker – masse av begge deler, la hun merke til – gjorde han seg klar til å gå. K.O. ville ikke bli grepet i å stirre, så hun tok seg god tid med å samle sammen sakene sine, før hun fulgte etter ham ut.

Hun hadde lyst til å gå bort og snakke til ham, men hun ante ikke hva hun skulle si. Egentlig hadde hun lyst til å fortelle ham at hans såkalte «Frie barn»-trend – ingen grensesetting for barn – var det rene vanvidd. Hvordan kunne han, og det med god samvittighet, villede foreldre på denne latterlige måten? Ikke at hun hadde noen sterke formeninger om emnet, langt ifra. Ja, ja, hun hadde kanskje gått litt for langt i den bokhandelen den dagen, men hun hadde ikke klart å dy seg. Innehaveren hadde rost Jeffries bok opp i skyene overfor enda en stakkars mor. K.O. syntes at det var hennes simple plikt å la den kvinnen få vite hva som kunne skje hvis hun faktisk fulgte rådene i boken. Bokhandleren hadde tatt kraftig til motmæle, og fra da av hadde situasjonen kommet ut av kontroll.

K.O. holdt seg på behørig avstand fordi hun ikke ville at han skulle tro at hun fulgte etter ham, noe hun for så vidt gjorde. Hvis kontoret hans lå i Seattle, kunne det faktisk befinne seg i dette strøket. Etter renoveringen av Blossom Street og bygningene der for noen få år tilbake, var et par bygninger omgjort til kontorbygninger. Hvis hun på en diskré måte fant ut hvor kontoret hans lå, kunne hun kanskje gå og snakke med ham en dag. Hun hadde ikke lest boken hans, men hadde bladd gjennom den, og hun visste at han praktiserte som barnepsykolog. Hun ville argumentere mot hans oppfatninger og rettesnorer og fortelle ham om den sjokkerende forvandlingen i niesenes oppførsel etter at Zelda hadde begynt å følge rådene hans.

Hun ville helst ikke at han skulle se henne, så hun pilte over gaten til En god tråd og stilte seg foran døren, der hun lot som om hun var interessert i en stor julestrømpe som hang i vinduet. I ruten så hun speilbildet av Jeffries som gikk med raske skritt bortover fortauet på den andre siden av gaten.

Med det samme kysten var klar, skyndte hun seg bort til Susannahs hage, blomsterbutikken ved siden av. Der snublet hun nesten over en diger plante i en krukke fordi hun holdt blikket festet på Jeffries. Han var i det minste et levende bevis på at man ikke skulle skue hunden på hårene, tenkte hun. Han så så …   normal ut. Hvem skulle ha trodd at det under den distingverte, sofistikerte og – ja – pene fasaden, fantes en slik djevel? Vel, djevel var kanskje et litt for sterkt ord. Likevel mente hun at Wynn Jeffries tankebaner var rent ut sagt diabolske. Iallfall hvis hun skulle dømme etter oppførselen til Zoe og Zara.

Hva i all verden …!

K.O. bråstanset da hun så at Wynn Jeffries stanset foran hennes leiegård, hennes egen bygning, tastet inn koden og gikk inn gjennom hoveddøren.

Uten å se seg for, krysset K.O. gaten igjen. En bil tutet, og det hvinte i bremser, men hun hørte det knapt. Hun var fullstendig rystet.

Målløs.

Det kunne ikke stemme. Kanskje han var på sykebesøk. Nei, det stemte iallfall ikke. Ikke engang leger gikk på sykebesøk nå for tiden, og psykologer gjorde det iallfall ikke. Dessuten så han ikke akkurat medfølende og omsorgsfull ut. K.O. bet seg i leppen og lurte på når hun var blitt så kynisk. Det hadde skjedd omtrent på den tiden søsteren hennes begynte å lese Jeffries’ bok, kom hun til.

Gatedøren hadde allerede smelt igjen da hun kom frem. Hun tastet koden og kom inn akkurat idet heisdøren gled igjen. Hun bøyde hodet bakover og fulgte med på numrene som kom til syne.

– Katherine?

K.O. virvlet rundt og så at det var LaVonne Young, hennes nabo og venn. LaVonne var den eneste personen som kalte henne Katherine. – Hva er det du holder på med?

K.O. rettet en anklagende pekefinger forbi det elegant pyntede juletreet mot heisen.

LaVonne sto i døråpningen med den kjempemessige hankatten Tom under armen. Hun var kledd i en lang, uformelig kjole som vanlig, og det lange, grånende håret var trukket tilbake i en topp. Da K.O. møtte henne for første gang, hadde hun tenkt at LaVonne minnet henne om rollefiguren Auntie Mame. Det gjorde hun fremdeles. – Er det noe i veien med heisen? spurte LaVonne.

– Nei, jeg så nettopp en mann …   K.O. kikket på heisen igjen og så at den hadde kjørt helt opp til takleiligheten. Det burde egentlig ikke komme som noe sjokk. Boken hans var så populær at han selvfølgelig hadde råd til en så dyr leilighet.

LaVonnes blikk fulgte hennes. – Det må være mr Jeffries.

– Kjenner du ham? K.O. brydde seg ikke med å skjule hvor interessert hun var. Jo mer hun fikk vite, jo lettere ville det bli å få ham i tale.

– Selvfølgelig kjenner jeg mr Jeffries, sa den pensjonerte revisoren. – Jeg kjenner alle i denne gården.

– Hvor lenge har han bodd her? ville K.O. vite. Hun hadde bodd i denne leiegården siden den første uken leilighetene ble godkjent for innflytting. Derfor burde hun ha støtt på ham for lenge siden.

– Han flyttet inn kort tid etter at bygningen var ferdig renovert. Ja, jeg tror faktisk at dere to flyttet inn på samme dag.

Det var interessant. Selvfølgelig var det et hav av forskjell på en takleilighet og toromsleiligheten i første etasje som hun selv eide. Eller rettere sagt, som banken eide og hun betalte avdrag på. Hun hadde brukt arven fra besteforeldrene på morssiden til å betale egenandelen på den minste og billigste leiligheten hun fant. Det var det eneste hun hadde råd til da – og det eneste hun hadde råd til nå. Hun syntes hun hadde vært heldig som hadde fått kjøpt den i det hele tatt.

– Navnet hans står på postkassen, sa LaVonne og veivet med den ledige armen mot postkassene i lobbyen.

– Søsteren min kunne ha fortalt deg hvor opptatt jeg er av detaljer. Det var bare det åpenlyse hun ikke la merke til.

– Han er kjendis, vet du, hvisket LaVonne konspiratorisk. – Spesielt etter at boken hans kom ut.

– Har du lest den? spurte K.O.

– Vel, nei, jeg har ikke det. Siden jeg ikke har barn selv, er jeg ikke særlig opptatt av barneoppdragelse. Men jeg hørte et intervju med ham på radioen og han overbeviste meg. Boken hans har oversteget alle rekorder. Den ligger visstnok på alle bestselgerlistene. Så det må jo være noe i det han sier. Faktisk kalte intervjueren ham for den nye doktor Spock.

– Nei, nå tuller du! Jeffries kjetterske evangelium spredte seg som en skogbrann.

LaVonne stirret på henne. – Han er ikke gift, i tilfelle du lurer på det.

– Det overrasker meg ikke, mumlet K.O. Bare en mann uten kone og barn kunne komme på så latterlige ideer. Han hadde ingen egen familie å prøve ut teoriene sine på, så i stedet prakket ham dem på intetanende foreldre som søsteren hennes, Zelda, og svogeren, Zach. Jentenes oppførsel var blitt dramatisk forverret, men Zelda insisterte på at det var normalt fordi de var i ferd med å venne seg til nye regler. De ville «finne likevekten», hadde hun sagt og sitert fra boken. Zach, som hadde lange arbeidsdager, hadde tilsynelatende ikke merket noen endringer. Tvillingene måtte ha oppført seg enda mer ekstremt for at han skulle ta noen notis av det.

– Vil du at jeg skal presentere deg for ham? spurte LaVonne.

– Nei, svarte K.O. raskt. Absolutt ikke. Vel, kanskje, men ikke nå. Og ikke av den grunnen som LaVonne trodde.

– Har du tid til en kopp te? spurte LaVonne. – Jeg kan fortelle deg om det siste kurset jeg meldte meg på. Virkelig fascinerende greier. Etter at hun ble pensjonist, hadde LaVonne meldt seg på en rekke forskjellige kurs.

– Jeg lærte hvordan jeg skulle hente frem mine synske evner.

– Er du synsk? spurte K.O.

– Ja, men det visste jeg ikke før jeg tok det kurset. Jeg har lært så mye, sa hun med undring i stemmen. – Så mye. I alle år har dette latente talentet mitt ligget der ubrukt og brakk. Jeg tok dette kurset for å hente det frem, og det viste meg noe jeg burde ha skjønt for lenge siden. Jeg kan se inn i fremtiden. Det siste hvisket hun med ærefrykt.

– Og dette lærte du etter én kurskveld?

– Madame Ozma påsto at jeg er velsignet med denne evnen. Hun sa at jeg ikke måtte kaste bort en slik gave.

Dette lød veldig fascinerende. Tja …   ganske bisart, iallfall. K.O. skulle gjerne ha hørt mer om dette kurset, men hun måtte komme i gang med jobben. I tillegg til å skrive julebrev – noe hun bare gjorde i november og desember – jobbet hun med medisinske transkripsjoner. Hun hadde levd av det mens hun studerte markedsføring. Nå var hun på jakt etter en jobb innen PR, men det var ikke enkelt å finne, selv ikke med den utdannelsen hun hadde. Hun var kresen også. Hun ville ha en jobb med en lønn som passet bedre til utgiftene hennes. I årenes løp hadde hun vennet seg til litt luksus, som faste måltider og toaletter som virket.

CV-en hennes sirkulerte for øyeblikket rundt i byen. Snart ville hun få tilbud om drømmejobben. Og mens hun ventet ga disse julebrevene henne nyttig trening i å finne en positiv vri på problematiske situasjoner – som den stakkars Bill Mulcahy befant seg i.

– Jeg skulle gjerne ha tatt en kopp te, men jeg må dessverre komme i gang med jobbingen.

– Kanskje i morgen, foreslo LaVonne.

– Ja, gjerne det.

– Jeg skal hente frem mine synske evner og se inn i fremtiden din, hvis du vil. Det hørtes ut som om hun virkelig mente det.

– Fint, sa K.O. Kanskje LaVonne kunne fortelle henne når hun kom til å få en jobb.

LaVonne lyste opp. – Jeg skal lese gjennom notatene mine, og så skal jeg fortelle deg hva jeg ser for deg.

– Takk skal du ha. Hun bøyde seg frem og klødde Tom bak ørene. Den store katten malte fornøyd.

LaVonne forsvant entusiastisk inn i leiligheten igjen og lukket døren med et smell som fikk julekransen med gylne måner og sølvstjerner til å riste. K.O. gikk mot sin egen udekorerte dør på den andre siden av gangen. Til tross for den store misnøyen hun nærte overfor søsterens store helt, var hun sprekkeferdig etter å fortelle denne nyheten til Zelda.

